Peter Skaarup (DD), 2024-04-05:
Tak for ordet, og tak til Dansk Folkeparti for at indkalde til den her forespørgsel, som jo efterhånden er en fin tradition, vi har fået, og som er interessant, fordi vi jo så dér kan diskutere regeringens politik i forhold til indvandring og på værdiområdet i det hele taget.
Det er det, vi skal.
Vi skal her i dag have fokus på de udfordringer, der følger af indvandringen, og hvad regeringen så rent faktisk vil gøre ved det.
I Danmarksdemokraterne mener vi, at man, særlig i de her tider, er vidne til nogle meget negative konsekvenser ved den indvandring, som Danmark har fået igennem mange år efterhånden.
Vi ser jo en islamisk vækkelse i de her tider, hvor indvandrere og propalæstinensiske demonstranter kalder til jihad i gaderne.
Med andre ord ser vi faktisk udlændinge i vores gader og stræder bakke op om Hamas, der den 7. oktober udførte et brutalt terrorangreb på staten Israel, hvor omkring 1.200 israelere og andre landes statsborgere blev dræbt.
Det bliver vi nødt til at tage alvorligt i Folketinget.
I Danmarksdemokraterne mener vi, at man kan sætte spørgsmålstegn ved, om man reelt er integreret i Danmark, hvis man bakker op om Hamas' brutale terrorangreb.
Vi er forfærdede over, at så mange herboende stadig væk mentalt, åbenbart, befinder sig i Gaza eller et andet sted i verden – i hvert fald ikke i Danmark – og vi støtter alle bestræbelser her i Folketinget på afstandtagen og indgreb over for mennesker, der hylder terror her i verden.
Det er simpelt hen ikke foreneligt med danske værdier, hvis man bakker op om terrorvirksomhed.
Men er det rent faktisk tilfældet?
Og når man så spørger til nogle af de her ting, er det bare proces, er der nogen, der siger.
Det er bare proces, siger Socialdemokratiets ordfører, når vi gerne vil have nogle initiativer på det her område.
Så gør man reelt noget ved de udfordringer, vi har været vidne til, ud over at tale om dem?
Man taler om herskerattitude og sådan noget, og statsministeren gjorde det også i dag.
Men hvad sker der?
Altså, er der nogen, der gør noget?
Ikke rigtig, vel?
Man kan så kigge på, hvad der er foregået i de her halvandet år, regeringen har siddet.
Ja, eksempelvis har man lempet grænsekontrollen.
Altså, i en tid med terrorvirksomhed og i en tid med rekordagtige tal på migranter, der kommer til Europa, gør man noget så logisk som at lempe grænsekontrollen.
Nå, lad os gå videre.
I november kunne Berlingske afsløre, at der i perioden fra 1980'erne til 2010'erne er tilladt mere end 1.200 ægteskaber mellem ikkevestlige mindreårige piger og ældre mænd i Danmark.
Alligevel er der ikke nogen, der er dømt efter lovgivningen, der forbyder både borgerlige og religiøse vielser af mindreårige.
Så barnebrude er faktisk fortsat et problem, selv om alle gerne vil bekæmpe det, i islamiske miljøer i Danmark.
Har vi så en regering her, der gør noget ved det?
Jo altså, vi har en socialminister, der kalder den her sag for Berlingskes afdækning af statsautoriseret pædofili.
, vi har en regering, der vil undersøge sagen.
Vi har en regering, der siger, at den selvfølgelig er imod barnebrude, men gør man noget ved det?
Nej, ingenting, og det er under al kritik.
Det er jo altså kritisk, når der ikke er overensstemmelse mellem det, man siger man vil, og det, man så rent faktisk gør.
Om det så hedder at slå søm i, eller hvad der skal ske fra regeringens side, kan vi diskutere, men noget må der ske, regering.
Det kan ikke nytte noget, at man taler om proces hele tiden.